Mihalcea mi-a explicat de ce Poli țintește sus sezonul viitor

„Lumea nu crede. Nici în 2012 nu credea. Dar dacă muncești și-ți propui mult, o să obții mult.”

Fotografie de Seba Tătaru

Leg bicicleta de rastelul din fața Facultății de Mecanică, urc două etaje și nimeresc într-un amfiteatru plin-saună. Aici are loc întâlnirea semestrială a membrilor cotizanți ai ASU Politehnica. Mihalcea prezintă rezultatele anului precedent, un an provocare pentru druckerii violeți, în care echipa a dat din coate să rămână în Liga a 2-a a fotbalului românesc.

Publicul, în ciuda mediei de vârstă undeva pe la 30 de ani, ascultă cuminte ce are de prezentat liderul peluzei. Un întârziat în culori rivale se pune la geam și deschide o doză verde, spre setea auditoriului de pe care se evaporă minim cinci sute de metri cubi de apă pe secundă.

Imediat ce se termină prezentarea cu un hazliu „Vă mulțumim și vă așteptăm în continuare alături de noi”, se mai animă spiritele, căci începe schimbul de idei. Sala se transformă într-un parlament. Diferența e că aici sunt niște oameni care discută respectuos viitorul unei entități sportive, nu niște analfabeți care se gândesc cum să șmenuiască mai frumușel banii altora. Se glumește, se discută ocazional în cor, dar în general atmosfera e serioasă și cooperantă. Alături de el, Sasha, Smiley și Silvi încearcă să lămurească și să-i edifice pe cei cu curiozități.

Eu tresar trist în interior când cineva întreabă de stadioanele UMT și CFR. Primul nu mai există, iar despre al doilea se spune că a fost luat de Toni Doboș.

Se mai discută despre magazinul online, sponsorul tehnic, cafeneaua sportivă și despre nevoia de oameni care să se dedice full-time lu’ Poli, „nu azi vii și vineri te duci la Vocea României”. Întreabă cineva:

— Obiectiv fotbalistic?

— Locurile 1–8.

Publicul fluieră a wow. Ținta e mare, da. Dar cel mai bine te lămurește domnul președinte.

in.TM: Cum a fost sezonul trecut?

Mihalcea: Foarte greu, din toate punctele de vedere. Organizatoric, sportiv, tot.

Dar obiectivul de a rămâne în Liga a 2-a a fost îndeplinit.

Evitarea retrogradării a fost atinsă. E o performanță.

Cred că ai auzit și tu reacția când ai grăit „Locurile 1–8” ca obiectiv următor.

Da, pentru că lumea nu crede. Nici în 2012 nu credea. Dar dacă muncești și-ți propui mult, o să obții mult.

Care-i principalul factor de care ține îndeplinirea lui?

Banii, clar. Dacă ai bani îți aduci jucători. Dacă vrei să ai rezultate sezonul viitor, tre’ să-i aduci acum, în partea cât mai incipientă a perioadei transferurilor. Iar dacă ești deștept, faci asta și ai ce să pui pe masă sponsorilor, iar asta va duce la o vizibilitate sporită a clubului, că aia vrem.

Ce surse aveți în vedere?

Ne bazăm pe mai multe sponsorizări și proiecte cu autorități locale și județene. Vrem să facem corect proiectele astea, nu cum le fac alții. Asta pentru că de la noi se duc foarte mulți bani pe lucruri care le-am putea finanța prin proiecte. După ce facem asta, ne putem concentra banii pe aducerea de jucători, pe salarii mai bune, pe angajarea de oameni în poziții cheie.

Pentru cei care nu au văzut prezentarea azi, care-s principalele lucruri de reținut?

Că trebuie să se implice mult mai multă lume și că pentru prima dată în istoria lu’ Poli avem noi șansa să schimbăm ceva. De la voluntari mai mulți și implicare mai multă pleacă viziunea aia de profesionalism.

Ziceai parcă și de parteneriate cu IMM-uri locale.

Da, avem în vedere parteneriate cu businessuri de-aici. Și omul, când iese în oraș, să vadă Poli aici, acolo, peste tot. Și pe lângă că se întipărește asta în gândul timișoreanului de rând, să beneficieze de reduceri în toate locațiile alea. Pe de altă parte, se creează contextul ca și patronii să pună mai mult umărul la echipă decât un card sau o donație la cutie.

Pe partea de peluză cum a fost sezonul?

Fain, că am revenit în deplasări prin toată țara. Mă bucur că am reușit să le facem pe toate și asta-i important. Un plus mare au fost meciurile cu UTA, iar de la anul o să fie și mai fain că or să fie și echipe mai interesante. FC Argeș, Ripensia, la Sibiu va fi o deplasare frumoasă…

La sfârșitul meciului cu UTA cântau „vă spunem la revedere”.

Mentalitate de om mic.

Se pare că nu durează mult până la revederea asta.

Ne vedem, da. Și sperăm să fie în primele etape, ca să putem să întoarcem meciul cât mai repede. Sportiv, mă refer. Că spectacolul în peluză a fost OK.

În afară de Sibiu, UTA, ce deplasări faine mai sunt de prins?

Miroslava în Suceava, Brăila, desigur București. Anul ăsta am făcut nouășpe mii de kilometri în deplasare.

Juma’ de Ecuator, deci. Tu, personal, îmi ziceai că ai făcut un pas în spate.

Da, pentru că nu mai puteam să fac față și la club și la peluză. Și era normal, că trebuiau să apară din spate oameni care să preia treaba asta. Și e îmbucurător, că peluza are un nucleu solid în momentul actual, ceea ce se vede și în deplasări. Nu multe grupuri de suporteri poa’ să țină un club de fotbal în țara asta.

O altă încheiere, în afară de „vă așteptăm în continuare alături de noi”?

Dați bani, să fie bine.